Նիստը մի քանի անգամ հետաձգվեց, պատճառներից մեկն էլ Դեդ մականունով հայտնի Մարտիրոս Հակոբյանի դատական նիստերի դահլիճ չներկայացվելն էր: Դատավոր Օհանյանը պաշտպան Մուշեղ Շուշանյանին թույլատրեց տեսակցել իր պաշտպանյալին եւ հասկանալ, թե ի՞նչ պատճառաբանությամբ Դեդը չի ցանկանում մասնակցել նիստին: Ընդմիջումից հետո Դեդին տեսակցած Մուշեղ Շուշանյանը դատարանին հայտնեց, որ Մարտիրոս Հակոբյանն ասում է, որ ինքը ապստամբել է հանցագործների դեմ, հիմա այս դատական նիստերի ընթացքում, մեղադրողների կողմից փորձ է արվում իրեն ներկայացնել հանցագործի կերպարով: Բացի այդ, նա դժգոհություններ ունի, որ «Սասնա ծռեր» խմբի անդամներին բժշկական օգնություն չեն ցուցաբերում: Ինչպես նաեւ Դեդը հայտարարել էր, որ մի քանի անգամ դատարանին տեղեկացրել է, որ իրեն դատարան են տեղափոխում անմարդկային պայմաններ ունեցող խցում՝ ձեռնաշղթաներով, ինչի կարիքը չկա, որովհետեւ նրանց շատ ոստիկաններ են ուղեկցում, այդ թվում՝ ինքնաձիգերով զինված ոստիկաններ: Առանց Դեդի նիստը շարունակելու դեմ առարկեցին մեղադրող դատախազները՝ Արթուր Չախոյանն ու Հակոբ Ենոքյանը, նշելով, որ ամբաստանյալի ներկայությունը պարտադիր է: Դատավոր Արթուր Օհանյանն էլ ասաց, թե իր համար Մարտիրոս Հակոբյանի պատճառաբանությունները պարզ չեն, ուստի նրա նկատմամբ սանկցիա կիրառեց՝ 4 ժամով դատական նիստերի դահլիճից հեռացում: